Martín López-Zubero

Martín López-Zubero Purcell (sündinud 23. aprillil 1969 Jacksonville'is Florida osariigis), tuntud ka kui Martin Zubero, on endine ujuja ja olümpiavõitja. López-Zubero on sündinud Ameerika Ühendriikides, kuid rahvusvahelistel võistlustel esindanud Hispaaniat. Tal on nii Hispaania kui ka Ameerika kodakondsus. López-Zubero sündis 1969. aastal Floridas Jacksonville'is. Tema isa Jose sündis Hispaanias Zaragozas, kuid läks Ameerika Ühendriikidesse meditsiini õppima. López-Zubero kasvas üles ujumispere liikmena. Tema vanem vend David López-Zubero võitis 1980. aasta suveolümpiamängudel Moskvas Hispaaniat esindades 100 meetri liblikujumises pronksmedali. López-Zubero õppis Jacksonville'i ettevalmistavas Bollesi koolis ja treenis treeneri Gregg Troy juhendamisel Bolles Bulldogsi keskkooli ujumismeeskonna juures. Ta lõpetas Bollesi kooli 1987. aastal. Tema vanem vend David ja õde Julia ujusid Florida osariigis Gainesville'is asuvas Florida ülikoolis ning Lopez-Zubero võttis ülikooli astumiseks vastu spordistipendiumi, kus ta ujus treener Randy Reese ja treener Skip Fosteri Florida Gatorsi ujumis- ja vettehüpetemeeskondades aastatel 1988–1991. Gatorsis ujudes võitis ta neli NCAA meistrivõistlust – 200 meetri kompleksujumises, 4x100 meetri kompleksujumises ja kaks korda 200 meetri seliliujumises – ning sai 15 üleameerikaliste võistluste auhinda. Pärast ülikooli treenis ta treener Ron Ballatore juhendamisel Florida ujumismeeskonna (Florida Aquatic Swim Team) liikmena ning tema vanem vend David oli tema isiklik treener. López-Zubero võistles kolmedel suveolümpiamängudel: 1988., 1992. ja 1996. aastal. Ta oli 1988. aasta suveolümpiamängudel Koreas Seoulis 200 meetri seliliujumises üheteistkümnes. 1992. aasta suveolümpiamängudel Hispaanias Barcelonas võitis ta 200 meetri seliliujumises kuldmedali, oli neljas 100 meetri seliliujumises ja seitsmes 100 meetri liblikujumises. Veel neli aastat edasi oli López-Zubero 100 meetri seliliujumises neljas ja 200 meetri seliliujumises kuues 1996. aasta suveolümpiamängudel USA Georgia osariigis Atlantas. López-Zubero tuli maailmameistriks 200 meetri seliliujumises 1991. aasta maailmameistrivõistlustel Perthis Lääne-Austraalias ja 100 meetri seliliujumises 1994. aasta meistrivõistlustel Roomas Itaalias. Ta sai ka 100 meetri seliliujumises kolmanda koha 1991. aastal ja oli teine ​​200 meetri seliliujumises 1994. aastal. López-Zubero on viiekordne Euroopa meister, võites 100 meetri seliliujumise 1989. aastal Bonnis, 1991. aastal Ateenas, 1993. aastal Sheffieldis ja 1997. aastal Sevillas, võitis 200 meetri seliliujumise 1991. aastal ja saavutas samal distantsil teise koha 1993. aastal. Ta võitis ka 100 ja 200 meetri seliliujumise 1990. ja 1994. aasta Hea Tahte mängudel. López-Zubero on lõpetanud Florida ülikooli tervise ja inimese jõudluse kolledži (University of Florida College of Health and Human Performance) rekreatsiooni bakalaureuse kraadi 1998. aastal. Ta oli Bollesi kooli ujumistreeneri abitreener ja teda austati kui kindla vanuseklassi Florida aasta treenerit" (Florida Age Group Coach of the Yea) aastatel 1998, 1999 ja 2002. Lopez-Zubero nimi kanti Florida ülikooli sportlaste kuulsuste halli (University of Florida Athletic Hall of Fame) "Gator Suureks" 2001. aastal, ja rahvusvahelisse ujumise kuulsuste halli 2004. aastal. López-Zubero on nüüd Florida Jacksonville'i piiskopikooli ujumisdirektor. López-Zubero on abielus ning tal on poeg ja tütar.